CHEWA พุ่งแรง 17% ลุ้นรายได้ปีนี้แตะ 2.5 พันลบ. หลังตุนแบ็กล็อกแน่น
CHEWA พุ่งแรง 17% ลุ้นรายได้ปีนี้แตะ 2.5 พันลบ. หลังตุนแบ็กล็อกแน่น 1.5 พันลบ. พร้อมมีโครงการที่กำลังดำเนินการอยู่ 26 โครงการ ชี้มาตรการกระตุ้นเศรษฐกิจและการเปิดให้นักท่องเที่ยวต่างชาติเข้ามาในประเทศ จะส่งผลให้ตลาดอสังหาริมทรัพย์ฟื้นตัวขึ้น
1 ก.ย. 2564

ผู้สื่อข่าวรายงานว่า วันนี้ (1 ก.ย.2564) ราคาหุ้น บริษัท ชีวาทัย จำกัด (มหาชน) หรือ CHEWA ณ เวลา 11.49 น. อยู่ที่ระดับ 1.02 บาท บวกไป 0.15 บาท หรือขึ้นไป 17.24% โดยทำจุดสูงสุด 1.05 บาท ขณะที่ทำจุดต่ำสูงสุด 0.88 บาท ด้วยมูลค่าการซื้อขาย 47.98 ล้านบาท

โดย CHEWA ราคาหุ้นปรับตัวขึ้นเป็นการตอบรับประเด็น นายธนิศร นิติสาโรภาส รองกรรมการผู้จัดการสายงานการเงินและบัญชี (CHEWA) กล่าวว่า บริษัทยังคงมั่นใจว่ารายได้ปีนี้จะเป็นไปตามเป้าที่ตั้งไว้ราว 2,500 ล้านบาท ซึ่งครึ่งปีแรกมีรายได้แล้ว 1,170 ล้านบาท คิดเป็นประมาณ 50% ของเป้าหมายที่ตั้งไว้ และช่วงครึ่งปีหลังยังเห็นแนวโน้มการฟื้นตัวของเศรษฐกิจที่ดีจากมาตรการควบคุมการแพร่ระบาดและการฉีดวัคซีนของภาครัฐ ประกอบกับมาตรการกระตุ้นเศรษฐกิจและการเปิดให้นักท่องเที่ยวต่างชาติเข้ามาในประเทศ จะส่งผลให้ตลาดอสังหาริมทรัพย์ฟื้นตัวขึ้น
ทั้งนี้ ปัจจุบันบริษัทมีโครงการที่กำลังดำเนินการอยู่ 26 โครงการ มูลค่ารวม 24,998 ล้านบาท แบ่งออกเป็นโครงการที่สร้างเสร็จแล้วและอยู่ระหว่างการขาย 13 โครงการ มูลค่ารวม 14,632 ล้านบาท, โครงการที่กำลังก่อสร้าง 2 โครงการ มูลค่ารวม 2,581 ล้านบาท, โครงการ JOINT VENTURE 3 โครงการ มูลค่ารวม 430 ล้านบาท และโครงการที่ขายเสร็จสิ้นไปแล้ว 8 โครงการ มูลค่า 7,355 ล้านบาท
นอกจากนี้บริษัทมียอดขายรอโอน (Backlog) ณ สิ้นเดือน มิ.ย.64 อยู่ที่ 1,548 ล้านบาท โดยจะทยอยรับรู้ภายในปีนี้ 349 ล้านบาท และในช่วงไตรมาส 2/2565 และไตรมาส 3/2565 อีกราว 1,199 ล้านบาท โดยแบ่งออกเป็นคอนโดมิเนียม 91% และแนวราบ 8%
“กลยุทธ์ในช่วงครึ่งปีหลังยังคงเน้นการตลาดออนไลน์อย่างต่อเนื่อง เพื่อสร้างการรับรู้แบรนด์ผ่านตลาดระดับกลางและท้องถิ่น รวมไปถึงยังคงเน้นการดูและและให้บริการหลังการขายที่ดีที่สุดให้กับลูกค้า และยังคงมองหาโอกาส JOINT VENTURE ร่วมกับพันธมิตรเพื่อสร้างการเติบโตอย่างแข็งแกร่งในอนาคต”  นายธนิศร กล่าวว่า
อย่างไรก็ตามบริษัทยังคงมองหาทำเลที่ดินที่มีศักยภาพอย่างต่อเนื่อง โดยมีแผนเข้าซื้อที่ดินจำนวน 3 แปลง เพื่อพัฒนาเป็นโครงการบ้านเดี่ยว 1 แปลง และโครงการคอนโดมิเนียม 2 แปลง เพื่อนำมาพัฒนาโครงการใหม่ ๆ อีกด้วย
 
 